ธุรกิจประกันภัยเริ่มกระเตื้อง
เบี้ยรับ 4 เดือนแรกขยับ 1.15% คาดฟื้นจริงตามลงทุนรัฐครึ่งปีหลัง
25 มิ.ย. 2558

เบี้ยรับ 4 เดือนแรกขยับ 1.15% คาดฟื้นจริงตามลงทุนรัฐครึ่งปีหลัง
ธุรกิจประกันภัยกระเตื้อง 4 เดือนเบี้ยรวมเพิ่ม 1.15% คาดครึ่งปีแรกโตเท่าจีดีพี
แหล่งข่าวจากฝ่ายวิเคราะห์ธุรกิจและสถิติ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในช่วง 4 เดือนแรกของปีนี้ ธุรกิจประกันภัยมีเบี้ยรับรวม 6.92 หมื่นล้านบาท เพิ่มขึ้น 1.15% ดีขึ้นเมื่อเทียบกับ 3 เดือนแรกที่โตไม่ถึง 1% แยกเป็น เบี้ยประกันภัยรถ 4.01 หมื่นล้านบาท เพิ่มขึ้น 1.60% เบี้ยประกันภัยเบ็ดเตล็ด 2.37 หมื่นล้านบาท เพิ่มขึ้น 1.99% ประกันภัยทางทะเลและขนส่ง 1,854.73 ล้านบาท เพิ่มขึ้น 2.94% และเบี้ยประกันอัคคีภัย 3,448.08 ล้านบาท ลดลง 9.57%
ด้านสินไหมทดแทนรวมทั้งสิ้น 4.92 หมื่นล้านบาท คิดเป็น 49.21% ของเบี้ยที่ถือเป็นรายได้ แยกเป็นสินไหมทดแทนที่จ่ายให้กับลูกค้าประกันภัยรถยนต์ 3.55 หมื่นล้านบาท คิดเป็น 56.56% ของเบี้ยที่ถือเป็นรายได้ สินไหมทดแทนจ่ายให้ลูกค้าประกันภัยเบ็ดเตล็ดมีจำนวน 1.06 หมื่นล้านบาท คิดเป็น 33.70% ของเบี้ยที่ถือเป็นรายได้ ขณะที่สินไหมทดแทนจ่ายให้ลูกค้าประกันภัยทางทะเลและขนส่ง 956.48 ล้านบาท คิดเป็น 22.88% ของเบี้ยรับ และสินไหมทดแทนที่จ่ายให้ลูกค้าประกันอัคคีภัย 2,082.97 ล้านบาท คิดเป็น 14.86% ของเบี้ยรับ
นายประเวช องอาจสิทธิกุล เลขาธิการ คปภ. คาดว่า ครึ่งปีแรกนี้ธุรกิจประกันวินาศภัยจะเติบโตได้เท่ากับผลิตภัณฑ์มวลรวมภายในประเทศ หรือจีดีพี และตลอดทั้งปีจะเติบโตประมาณ 4-6% โดยจะมีเบี้ยรับเข้ามามากในช่วงไตรมาส 3-4 ของปีนี้ ตามภาวะเศรษฐกิจที่ฟื้นตัว และจากโครงการขนาดใหญ่ของรัฐเริ่มเดินหน้าลงทุน ทำให้การใช้จ่ายของประชาชนเพิ่มขึ้นตามไปด้วย
นายพันธ์เทพ ชัยปริญญา ประธานชมรมสินไหมยานยนต์ สมาคมประกันวินาศภัยไทย กล่าวว่า การเติบโตของเบี้ยประกันภัยรถยนต์ยังไม่ดีขึ้นมากนัก เนื่องจากประชาชนชะลอการใช้จ่าย ทำให้บริษัทประกันภัยหลายแห่งหันมาออกกรมธรรม์ประกันภัยประเภท 2 พลัส และ 3 พลัส และมีการทำประชาสัมพันธ์กันอย่างต่อเนื่อง เพื่อกระตุ้นกำลังซื้อและบริการหลังการขาย 
อย่างไรก็ตาม ค่าสินไหมทดแทนของประกันภัยรถยนต์ยังอยู่ในระดับสูง เพราะต้นทุนในการดำเนินงานที่เพิ่มขึ้น ทั้งค่าแรงขั้นต่ำ ค่าอะไหล่ รวมถึงอัตราเงินเฟ้อ ไปจนถึงภาวะน้ำท่วมขังที่ระบายไม่ทัน ทำให้เกิดความเสียหาย
“อย่างน้ำท่วมขังระบายไม่ทัน ทำความเสียหายให้กับเครื่องยนต์รถยนต์ และอุปกรณ์ เฉลี่ยแล้วคันละประมาณหมื่นบาท” นายพันธ์เทพ กล่าว